Kommissionens forordning (EF) nr. 2356/2002

af 27. december 2002

om fravigelse af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), senest ændret ved Kommissionens forordning (EF) nr. 509/2002(2), særlig artikel 26, stk. 3, og artikel 31, stk. 14, og

ud fra følgende betragtninger:

(1) I Kommissionens forordning (EF) nr. 1924/2002 af 28. oktober 2002 om fravigelse af forordning (EF) nr. 174/1999 om særlige gennemførelsesbestemmelser til Rådets forordning (EØF) nr. 804/68 for så vidt angår anvendelsen af eksportlicenser og eksportrestitutioner for mælk og mejeriprodukter og om fravigelse af forordning (EF) nr. 800/1999 om fælles gennemførelsesbestemmelser for eksportrestitutioner for landbrugsprodukter(3) fastsættes udløbsdatoen for gyldighedsperioden for eksportlicenser med forudfastsættelse af restitutionen med Tjekkiet og Slovakiet som destination til den 31. december 2002 med henblik på ikrafttrædelsen den 1. januar 2003 af de indrømmelser, der blev givet inden for rammerne af forhandlingerne om liberaliseringen af samhandelen mellem det Europæiske Fællesskab på den ene side og Tjekkiet og Slovakiet på den anden side. Det vil være hensigtsmæssigt på ny at åbne op for muligheden for at udstede licenser til disse lande fra den 1. januar 2003, eftersom den fastsatte dato ikke kan overholdes. Med henblik på at sikre overholdelsen af disse indrømmelser straks efter deres ikrafttrædelse bør licensernes gyldighedsperiode uanset artikel 6 i Kommissionens forordning (EF) nr. 174/1999(4) begrænses til slutningen af måneden for deres udstedelse.

(2) Med henblik på ikrafttrædelsen den 1. januar 2003 af de nye indrømmelser, der er givet til Tjekkiet og Slovakiet, fastsætter artikel 2 i forordning (EF) nr. 1924/2002 uanset artikel 18, stk. 3, i forordning (EF) nr. 800/1999, at der ikke udbetales nogen restitution for licenser, der fra den 1. januar 2003 anvendes ved eksport til Tjekkiet og Slovakiet, og i hvilke der i rubrik 7 er anført en anden destination end disse lande. Eftersom denne dato ikke kan overholdes, bør denne artikel ophæves.

(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Uanset artikel 6 i forordning (EF) nr. 174/1999 udløber gyldighedsperioden for de eksportlicenser, som der ansøges om fra den 1. januar 2003, med forudfastsættelse af restitutionen med Tjekkiet eller Slovakiet som destination i slutningen af måneden for deres udstedelse.

Artikel 2

Artikel 2 i forordning (EF) nr. 1924/2002 ophæves.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. december 2002.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 48.

(2) EFT L 79 af 22.3.2002, s. 15.

(3) EFT L 293 af 29.10.2002, s. 17.

(4) EFT L 20 af 27.1.1999, s. 8.